6.4.2022
SK
Úradný vestník Európskej únie
C 152/139
1.5.
EHSV poukazuje na významnú úlohu obnoviteľných palív, vrátane biopalív, ktoré sú okamžite dostupným a cenovo prijateľným riešením, najmä pre ťažké úžitkové vozidlá a cestnú nákladnú dopravu na dlhé vzdialenosti.
Pozornosť sa musí venovať uhlíkovej stope všetkých alternatívnych a obnoviteľných palív.
1.6.
Modernizácia elektrizačnej sústavy musí byť bezprostrednou prioritou, aby sa umožnilo budovanie rýchlych nabíjacích staníc, ako aj výroba vodíka a iných alternatívnych palív.
Okrem toho je potrebná inštalácia obojsmerných inteligentných meradiel, aby mohol tok elektriny prúdiť oboma smermi.
Musia sa preskúmať plánovacie a regulačné požiadavky, aby sa zabránilo oneskoreniam pri modernizácii sústavy.
1.7.
Dekarbonizácia dopravy je v rozhodujúcej miere spojená s rýchlym nárastom výroby ekologickej elektrickej energie.
Z hľadiska politiky v oblasti klímy má elektrická mobilita zmysel len vtedy, ak sa pri nej využíva ekologická elektrická energia, a preto je nevyhnutné, aby sa zvýšili investície do takéhoto druhu energie.
Komisia musí urobiť oveľa viac pre to, aby prispela k rozvoju a zohľadneniu modelov výrobcov-spotrebiteľov.
1.8.
Treba podporovať rozsiahle verejné investície do výskumu a vývoja v oblasti vedeckej a technologickej práce s cieľom vylepšiť batérie, najmä pokiaľ ide o ich veľkosť, kapacitu a dobu trvania.
Ak by sa vďaka výskumu podarilo znížiť množstvo lítia nevyhnutného pre batérie do vozidiel, znížila by sa tým aj naša závislosť od obmedzených svetových dodávok surovín, ktoré pochádzajú z krajín mimo EÚ.
Táto možnosť by zlepšila schopnosť EÚ rýchlo zavádzať obnoviteľné zdroje energie v doprave, čo by viedlo k udržateľnej mobilite.
Takisto je naliehavo potrebný výskum a vývoj a technologický rozvoj, aby sa vyhodnotili a podporovali všetky možné alternatívne palivá a zvážili všetky druhy dopravy.
Nebolo by rozumné stať sa závislým len od jedného systému.
Mal by sa preskúmať najmä potenciál čistého vodíka.
1.9.
Prevažná väčšina spotrebiteľov bude presvedčená o nákupe elektrických vozidiel na batérie len vtedy, keď si bude istá, že k dispozícii je primeraná nabíjacia infraštruktúra.
Dokonca aj spotrebitelia, ktorí len zriedka cestujú autom na dlhé vzdialenosti, musia mať istotu, že v prípade potreby môžu na dlhú vzdialenosť použiť elektrické vozidlo na batériu.
Preto je toto nariadenie také dôležité a musí sa v plnej miere vykonávať v celej EÚ.
1.10.
EHSV zdôrazňuje, že je nevyhnutné zabezpečiť, aby v celej EÚ bola infraštruktúra v každom ohľade plne interoperabilná.
Nemôže nastať situácia, keď vodiči budú musieť prepravovať vo svojich vozidlách rôzne adaptéry, aby v rôznych členských štátoch mohli využívať infraštruktúru pre alternatívne palivá.
1.11.
Možnosť generovať a použiť QR kód (Quick Response Code) pre ad hoc platby nie je platobným systémom, ktorý sa v EÚ bežne používa, aj napriek vyhláseniu Komisie v článku 5 ods.
2 EHSV predpokladá, že využívanie tejto možnosti spôsobí mnohým skupinám používateľov problémy s prístupnosťou.
EHSV nesúhlasí s tým, aby jediným spôsobom uskutočnenia ad hoc platby bolo použitie QR kódu.
Pre všetky ad hoc platby musia byť k dispozícii čítačky platobných kariet.
1.12.
V smernici o obnoviteľných zdrojoch energie sa stanovujú metódy výpočtu na určenie emisií skleníkových plynov z rôznych alternatívnych palív.
Tieto výpočty však majú malý význam pri rozhodovaní občanov o nákupe, keďže hodnoty emisií skleníkových plynov z vozidiel sú málo známe a vyhlásenia výrobcov a predajcov automobilov nepodliehajú riadnemu overovaniu.
Túto situáciu je potrebné napraviť.
1.13.
EHSV vyjadruje poľutovanie nad tým, že prakticky neprebieha žiadna diskusia o tom, ako by mohli prispieť občania, družstvá, ale aj odborové zväzy a zamestnávatelia.
Je to tak aj napriek skutočnosti, že jedným z cieľov európskej energetickej únie je zamerať sa na občanov, a teda aj na lokálne riešenia, a že je zrejmé, že veľká časť procesu nabíjania elektrických vozidiel sa uskutočňuje doma alebo na pracovisku.
EHSV sa preto domnieva, že je potrebná nová stratégia, ktorá by lepšie zodpovedala zamýšľanému cieľu európskej energetickej únie zamerať sa na občanov a podporiť ich väčšie zapojenie, ako aj zapojenie družstiev, odborových zväzov a zamestnávateľov do spolupráce v spojitosti s urýchlením dekarbonizácie dopravy.
2.
Zhrnutie návrhu Komisie 2.1.
Hospodársky a sociálny blahobyt občanov EÚ závisí od efektívneho a účinného systému mobility v celej EÚ.